Afgørelse nr. 1/2002 truffet af Associeringsrådet EU-Bulgarien

den 5. juni 2002

om vedtagelse af de almindelige vilkår og betingelser for Republikken Bulgariens deltagelse i Fællesskabets programmer

(2002/912/EF)

ASSOCIERINGSRÅDET HAR -

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Bulgarien på den anden side(1) vedrørende Bulgariens deltagelse i Fællesskabets programmer, særlig artikel 1 og 2, og

ud fra følgende betragtninger:

(1) I henhold til artikel 1 i tillægsprotokollen kan Bulgarien deltage i Fællesskabets rammeprogrammer, særprogrammer, projekter eller andre foranstaltninger inden for en lang række områder. Efter protokollen kan der endvidere føjes andre EF-områder til listen.

(2) I henhold til artikel 2 i tillægsprotokollen fastsættes vilkårene og betingelserne for Bulgariens deltagelse i disse aktiviteter af associeringsrådet.

(3) De specifikke betingelser, herunder de finansielle følger, for deltagelse i hvert fællesskabsprogram bør aftales mellem Kommissionen for De Europæiske Fællesskaber og Bulgariens kompetente myndigheder -

TRUFFET FØLGENDE AFGØRELSE:

Artikel 1

Bulgarien kan deltage i alle de af Fællesskabets programmer, der er åbne for deltagelse fra central- og østeuropæiske kandidatlande, i overensstemmelse med bestemmelserne om vedtagelse af disse programmer.

Artikel 2

Bulgarien yder et finansielt bidrag til Den Europæiske Unions almindelige budget, der svarer til de specifikke programmer, som Bulgarien deltager i.

Artikel 3

Repræsentanter for Bulgarien kan deltage som observatører og for de punkter, der vedrører Bulgarien, i de forvaltningsudvalg, der er ansvarlige for at overvåge de programmer, som Bulgarien bidrager finansielt til.

Artikel 4

For projekter og initiativer, der forelægges af deltagere fra Bulgarien gælder så vidt muligt samme betingelser, regler og procedurer vedrørende de pågældende programmer som for medlemsstaterne.

Artikel 5

De specifikke vilkår og betingelser, herunder finansielle bidrag, for Bulgariens deltagelse i hvert enkelt program aftales mellem Kommissionen og Bulgariens kompetente myndigheder. Hvis Bulgarien anmoder om ekstern bistand fra Fællesskabet i henhold til Rådets forordning (EØF) nr. 3906/89 af 18. december 1989 om økonomisk bistand til visse lande i Central- og Østeuropa(2), kan ovennævnte specifikke vilkår og betingelser fastsættes på grundlag af en finansieringsprotokol.

Artikel 6

Denne afgørelse gælder i en ubegrænset periode.

Den kan opsiges skriftligt af hver part med seks måneders varsel.

Artikel 7

Senest tre år efter denne afgørelses ikrafttræden og hvert tredje år herefter kan associeringsrådet revidere gennemførelsen af afgørelsen på grundlag af Bulgariens faktiske deltagelse i et eller flere af Fællesskabets programmer.

Artikel 8

Denne afgørelse træder i kraft på den første dag i måneden efter associeringsrådets vedtagelse af afgørelsen.

Udfærdiget i Bruxelles, den 5. juni 2002.

På associeringsrådets vegne

S. Passy

Formand

(1) EFT L 317 af 30.12.1995, s. 25.

(2) EFT L 375 af 23.12.1989, s. 11. Senest ændret ved forordning (EF) nr. 2666/2000 (EFT L 306 af 7.12.2000, s. 1).